P.W. Butler skryf o.a.: “In die totstandkoming van Ventersdorp as regeringsdorp was daar veral een persoon wat ordening aan 'n onbeplande nedersetting verleen het: Adriaan [Frans Christiaan *20 Aug 1832, kleinseun van die stamvader] Röscher. Op eie inisiatief het Röscher, nadat hy hom permanent in Ventersdorp gevestig het in 1874, die regering in 1875 oorreed om 'n landmeter na die gebied te stuur om die opmeting van plase en erwe in die omgewing te hanteer. Die leiding en inisiatiewe wat hy in hierdie verband geneem het, het spoedig bygedra tot sy aanstelling as vrederegter van Ventersdorp in 1875. In Januarie 1877 word Röscher aangestel as veldkornet vir die wyk Schoonspruit, 'n posisie wat hy tot 1881 beklee.”